La Crida anuncia que Bétera ja està en falles
11 de març de 2019

La vesprada del dissabte començava a les portes de l'Ajuntament de Bétera, on part de la corporació municipal i les Falleres Majors de Bétera, Omayra Calvo i Carla Gelde, i les seues Corts d'Honor van ser van rebre als màxims representants de les cinc comissions del municipi que van arribar acompanyats per música i el colorit i l'alegria dels fallers i falleres.

Ja en el despatx de l'Alcaldessa de Bétera, les Falleres Majors i els Presidents Infantils van anar signant un a un en el llibre d'honor del municipi per a deixar constància del seu càrrec.

La Crida

Casa Nebot es va vestir un any més de gala per a la celebració de la Crida. Les Falleres Majors de cada comissió van cridar a grans i xicotets a viure estes falles amb alegria i germanor entre crits i aplaudiments de les seues respectives comissions.

“Els valencians i les valencians hem d'estar orgullosos de la nostra festa perquè les dones, a diferència d'altres aspectes de la vida, són les protagonistes des del principi i fins al final. Eire, Sheila, Marieta, Adriana, Lucía, Elena, Paloma, Amaparo, Albal, Mireia, Carla, Omayra, sou l'essència, sou el cor, sou el múscul d'esta festa. Beterans i beteranes visca Bétera i visquen les Falles 2019, va exclamar l'Alcaldessa de Bétera, Cristina Alemany.

Carla Gelde i Omayra Calvo van rebre les claus del municipi de mans de l'Alcaldessa de Bétera i van pronunciar els seus esperats discursos, sense papers, emocionades i amb un ampli somriure en les seues cares.

“Fallerets baixeu al carrer i feu-lo vostre, convideu a tots els xiquets i xiquetes de la vostra barriada a gaudir d'una festa màgica. Tireu petards, jugueu en les activitats que les comissions organitzen i apreneu a apreciar i voler els ninots de les nostres preuades falles. Perquè tots junts hem de fer saber a tothom que a Bétera vivim les falles intensament”, va exclamar la Fallera Major Infantil, Carla Gelde.

Discurs inclusiu i feminista el que va realitzar la Fallera Major de Bétera, Omayra Calvo, “que en els casals mai falte la il·lusió, l'harmonia, la germanor, la igualtat i la inclusió, perquè les falles són per a totes les persones” i va afegir, “volem llançar un missatge cap a la igualtat en tots els àmbits de la societat i també a les falles: la dona mai ha tingut tant que dir i és el moment d'aprofitar-lo, sigueu valents i preneu l'empenta necessaria per a ocupar càrrecs d'importància en les comissions i demostrar en tot moment que la dona és la millor ambaixadora de la festa fallera”.